Ugur deg Tmurt n Lezzayer mačči d tilin n waṭas n tutlayin, acku llant tmura yesɛan ugar n 4 tutlayin maca yal tutlayt s wazal-is d umkan-is, deg Tmurt n Lezzayer ugur yellan d ugur n Tassist, anda adabu igga azal i tutlayt (A) akken yerra deg rrif tutlayt(B). Akken nwala, tutlayt n taɛrabt tebḍa ɣef sin wudmawen, tella taɛrabt tunsibt (taɛrabt taklasikit), d tin i wumi yefka aẓayar unsib, tamiḍrant-a tessebgan-d amkan d wazal n tutlayt deg tmurt, imi tutlyat tunṣibt d tin yefren udabu, tella deg tmendawt, tella deg yiḍrisen, tella deg yisuḍaf, asmi ara ad yefren udabu tutlayt ɣef tayeḍ ad as-yegg aẓayar unnig, aya yetteǧǧa-tt ad tt-tusemres deg yal taɣult deg tirmad n yal tasudutatg, seg uẓayar-a, adabu ad yeḍmen aḥrazi-s, d usnernis, d usifses deg usemres-is. Udem wis sin d tutlayt n taɛrabt tazzayrit, d tutlayt n ugdud, d tin yettmaslay wemḍan ameqqran seg ugdud azzayri, iyi-s i ttemsefhamen, tuɣal am wakken d tutlayt tuzzilt (tameywalt), akken neẓra tutlyat tuzzilt neɣ tameywalt d tutlayt izemren ad teg taywalt gar yimdanen d umsefhem gar-asen.